Пра тое, адкуль вылятаюць арлы Неяк я запытаўся ў мамы, чаму яна назвала мяне Арнольдам (ад ням. arn — арол, wald — улада, сіла). Аказваецца, Шварцэнэгер тут ні пры чым. Калі яна была цяжарная, яе вельмі ўразіла кніга пра вайну, у якой гаварылася пра каханне немца Арнольда і габрэйкі Эльвіры. Мама вырашыла, што калі народзіцца дзяўчынка, будзе Эльвіра, а калі хлопчык – Арнольд. Нарадзіўся я. У Камсамольску-на-Амуры. Вельмі ўдзячны сваім бацькам, што яны не пабаяліся і паехалі будаваць гэты горад. Потым мы жылі ў Омску, Томску, пакуль тату не накіравалі зноў на Украіну. У школу я ўжо пайшоў у сяле Дубляны Львоўскай вобласці.